'อภิศักดิ์'เผยควบรวม ทหารไทย-ธนชาตอืด
รมว.คลัง เผยควบแบงก์ทหารไทยกับธนชาตยืดเยื้อ คาดไม่ทันรัฐบาลชุดนี้
31 ม.ค. 2562

รมว.คลัง เผยควบแบงก์ทหารไทยกับธนชาตยืดเยื้อ คาดไม่ทันรัฐบาลชุดนี้
นายอภิศักดิ์ ตันติวรวงศ์ รมว.คลัง เปิดเผยว่า ขณะนี้ยังไม่มีความคืบหน้าเรื่องการควบรวมธนาคารทหารไทยกับธนาคารธนชาต เพราะว่าตั้งแต่ในช่วงหลังปีใหม่เป็นต้นมายังไม่มีการเข้ามาหารือกันเลย  โดยเป็นเรื่องของภาคเอกชนไม่ใช่นโยบายของรัฐบาล
ทั้งนี้ กระทรวงการคลังในฐานะผู้ถือหุ้นธนาคารทหารไทยและเป็นผู้กำกับดูแลสถาบันการเงินและเศรษฐกิจ ก็ต้องการให้ธนาคารควบรวมกันเพื่อความแข็งแกร่งมากขึ้น โดยที่ผ่านมาคณะรัฐมนตรี (ครม.) จึงเห็นชอบมาตรการภาษีสำหรับสนับสนุนการควบรวมสถาบันการเงิน
"การควบรวมธนาคารตามหลักการผู้ถือหุ้นต้องได้ประโยชน์มากขึ้น แต่ถ้าควบรวมแล้วไม่ดีจะไปควบรวมทำไม ส่วนข้อสรุปจะเป็นอย่างไรยังบอกไม่ได้ เพราะยังไม่เห็นตัวเลขและรายละเอียด" นายอภิศักดิ์ กล่าว
อย่างไรก็ตาม หากมีการควบรวมเรียบร้อยจะมีไลเซนส์ของธนาคารแห่งหนึ่งที่ต้องหมดไป ซึ่งจะไม่นำไลเซนส์นี้ไปให้ผู้ประกอบการรายอื่นอย่างแน่นอน และการควบรวมจะทันรัฐบาลชุดนี้หรือไม่ ยังไม่สามารถตอบได้ เพราะเป็นเรื่องของเอกชนทั้งสองแห่ง เมื่อได้ข้อสรุป จะเสนอให้กระทรวงการคลังเพื่อเสนอ ครม.ให้เห็นชอบในฐานะผู้ถือหุ้น